Benoît Fourneyron
Benoît Fourneyron, 1.11.1802-8.7.1867, fransk ingeniør; opfinder af vandturbinen. Fourneyrons turbine fra 1837 bestod af et vandret hjul med en lodret aksel. Den blev straks en stor succes og kom til at spille en stor rolle i 1800-t.s anvendelse af vandkraft i industrialiseringsprocessen, herunder specielt inden for tekstilindustrien i New England, USA. Sin største betydning fik Fourneyron-turbinen dog først i 1895, da konstruktionen blev installeret på den amerikanske side af Niagara Falls til at trække generatorer for elproduktion.